ক্রিকেটে লজ্জায় মুখ পুড়িয়েছে। হকিতে ভারতের সার্জিক্যাল স্ট্রাইক চলছেই। হকির মাঠে পাকিস্তানকে উড়িয়ে দিল ভারত। আরও একবার মাটি ধরল পাকিস্তান। গত রবিবার হকি ওয়র্ল্ড লিগের সেমিফাইনালে পাকিস্তানকে ৭-১-এ হারিয়েছিল ভারত। সেদিনই ছিল চ্যাম্পিয়ন্স ট্রফির সেমিফাইনাল। বাইশ গজের যুদ্ধে ভারত হার মানলেও হকিতে ভারতের পতাকা উড়েছিল। সাত দিনের কম সময়ের ব্যবধানে আবারও ভারতের ‘দাদাগিরি’ সহ্য করতে হল পাকিস্তানকে। শনিবার পাকিস্তানকে ৬-১-এ হারাল ভারত। এদিন ভারতের হয়ে প্রথম গোলটি করেন রমনদীপ সিং। তার পরে তালবিন্দর সিংহ ২-০ এগিয়ে দেন ভারতকে। এর পরে আক্রমণের ঝাঁঝ বাড়ায় ভারত। তিন মিনিটে তিন-তিনটি গোল করে ৪-০-এ এগিয়ে যায় ভারত। তৃতীয় ও চতুর্থ গোলটি করেন যথাক্রমে আকাশদীপ ও রমনদীপ সিংহ। পাঁচ নম্বর গোলটি আসে হরমনপ্রীতের স্টিক থেকে। ষষ্ঠ গোলটি করেন মনদীপ সিংহ। পাকিস্তানের হয়ে গোলটি করেন আজাজ আহমেদ।